### Beslutningstema

Under dette punkt skal det besluttes, om forvaltningen kan bemyndiges til at sende udkast til nye vandløbsregulativer i 8 ugers offentlig høring og efterfølgende træffe afgørelse om ikrafttræden af vandløbsregulativerne, medmindre der kommer væsentlige indsigelser i høringsperioden.

Endvidere skal det besluttes, om forvaltningen kan bemyndiges til at sende udkast til miljørapporter vedrørende de nye vandløbsdirektiver i 8 ugers offentlig høringen, og efterfølgende træffe afgørelse om rapporterne, medmindre der kommer væsentlige indsigelser i høringsperioden.

### Historik

Teknik- og Miljøudvalget har tidligere besluttet, at der skal udarbejdes nye vandløbsregulativer for vandløbene i Tønder Kommune. Udarbejdelsen sker som et led i en revidering og digitalisering af de gamle regulativer.

### Sagsfremstilling

Forvaltningen har i en længere periode arbejdet på nye vandløbsregulativer. Det estimeres, at der skal udarbejdes mere end 200 nye regulativer for de målsatte vandløb og herudover yderligere 600 vedrørende øvrige vandløb.

Ifølge kompetenceplanen skal Teknik- og Miljøudvalget træffe beslutning om regulativerne, herunder om at regulativerne skal sendes i høring. Udvalget har truffet afgørelse om de principielle bestemmelser i regulativerne, herunder eksempelvis grødeskæringsmetode.

Henset til antallet af nye regulativer foreslår forvaltningen, at forvaltningen bemyndiges til, at sendes udkast i offentlig høring i 8 uger, og at træffe afgørelse om regulativerne, såfremt der i høringsperioden ikke kommer væsentlige indsigelser.

Indstillingen beror på hensynet til en effektiv forvaltning, idet der kun vil ske en forelæggelse af de udkast til regulativer, der har medført væsentlige indsigelser.

Forinden et nyt vandløbsdirektiv kan godkendes, skal der foreligge en miljørapport. Miljørapporten angiver den forventede påvirkning af miljøet. Såfremt der forventes en væsentlig påvirkning af miljøet, skal rapporten blandt andet indeholde påtænkte foranstaltninger til at afbøde de væsentlige påvirkninger.

Kompetencen til at træffe afgørelse om miljørapporter ligger i dag hos Kommunalbestyrelsen.

Henset til antallet af miljørapporter foreslår forvaltningen, at forvaltningen bemyndiges til, at sende udkast til miljørapporter i høring, og at træffe afgørelse om miljørapporterne, medmindre der i høringsperioden kommer væsentlige indsigelser.

Som bilag er vedlagt et eksempel på et vandløbsregulativ med tilhørende miljørapport.

### Økonomi

Der er afsat midler i anlægsbudgettet til at foretage revidering af vandløbsdirektiverne.

### Lovgrundlag

Vandløbsloven.

### Indstilling Direktøren for Teknik/Miljø, Service og Beskæftigelse indstiller,

|  |  |
| --- | --- |
| at | forvaltningen bemyndiges til sende udkast til vandløbsregulativer i 8 ugers høring, og efterfølgende træffe afgørelse om regulativerne, medmindre der i høringsperioden kommer væsentlige indsigelser, |
| at | forvaltningen bemyndiges til at sende udkast til miljørapporter i 8 ugers høring, og efterfølgende træffe afgørelse om miljørapporterne, medmindre der i høringsperioden kommer væsentlige indsigelser, og |
| at | indstillingen videresendes til Økonomiudvalget og Kommunalbestyrelsen. |

Beslutning fra Teknik- og Miljøudvalget, 3. maj 2024, pkt. 16:

Indstillingen anbefales.

Beslutning fra Økonomiudvalget, 23. maj 2024, pkt. 10:

Indstillingen anbefales.

### Beslutning

Indstillingen godkendt.